作乐崇德赋（以王者顺动殷荐趋时为韵）
李子卿 (Tang)
我皇以合天为德。神化为勋。鄙铭功于彝器。思播德于乐文。由是播大章大夏。表克长克君。美韶者舜。惭濩惟殷。未足方其至美。而且让其乐云。于是俗泰时康。近服远信。声谐六律。事从百顺。乐府爰辟。宫悬始震。树干羽而骈罗。列镛鼓而充牣。八佾之疾徐无失。九成之洪杀克慎。惉懘不生。子谅咸进。洋洋元化。流于筦磬之中。泱泱大风。发于丝竹之韵。观夫崇德之祭也。郊上帝。祀方祗。配祖列位。崇坛奉牺。六代明备。千官肃祇。殷荐咸若。嘉肴孔时。声音上闻。同韶之尽美。戬谷下降。知神之格思。于时曙色初分。祥风微扇。肃肃严配。阴阴嘉荐。声明动于皇天。文物惊于赤县。至矣哉。德不崇无以表金石之娱。乐不作无以表天地之符。乐作而万方草偃。德表而八裔风趋。昔先王之荐也。或中和罔纪。铿锵罔假。徒载考而载击。非大者而远者。孰若奋至圣之光。荐明德之香。陋咸池于尧帝。笑舞象于周王。秦穆之钧天远设。轩皇之广乐空张。圣上犹兢自持。非礼勿动。郑卫斯斥。溺音是恐。客有闻至德之音。知我皇之所以垂拱。